Document ID: 31993R2299

ΚΑΝΟΝΙΣΜΟΣ (ΕΟΚ) αριθ. 2299/93 ΤΗΣ ΕΠΙΤΡΟΠΗΣ της 18ης Αυγούστου 1993 περί κατανομής της δασμολογικής ποσόστωσης στις εισαγωγές στην Κοινότητα αργιλίου σε ακατέργαστη μορφή καταγωγής Αρμενίας, Αζερμπαϊτζάν, Λευκορωσίας, Γεωργίας, Καζακστάν, Κιργιζίας, Μολδαβίας, Ρωσίας, Τατζικιστάν, Τουρκμενιστάν, Ουζμπεκιστάν, Ουκρανίας, Εσθονίας, Λετονίας και Λιθουανίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113-
τον κανονισμό (ΕΟΚ) αριθ. 1023/70 του Συμβουλίου της 25ης Μαΐου 1970 περί θεσπίσεως κοινής διαδικασίας διαχειρίσεως των ποσοστώσεων και ιδίως τα άρθρα 2 και 11 (1),
Εκτιμώντας:
ότι με τον κανονισμό (ΕΟΚ) αριθ. 2227/93 της Επιτροπής (2) θεσπίστηκε κοινοτική ποσόστωση ύψους 60 000 τόνων στις εισαγωγές αργιλίου σε ακατέργαστη μορφή που υπάγεται στους κωδικούς ΣΟ 7601 10 00 και 7601 20 10 καταγωγής Αρμενίας, Αζερμπαϊτζάν, Λευκορωσίας, Γεωργίας, Καζακστάν, Κιργιζίας, Μολδαβίας, Ρωσίας, Τατζικιστάν, Τουρκμενιστάν, Ουζμπεκιστάν, Ουκρανίας, Εσθονίας, Λετονίας και Λιθουανίας- ότι τεχνικοί και διοικητικοί λόγοι οδήγησαν την Επιτροπή να άρει μια αυστηρά κοινοτική διαχείριση των κρατών μελών σε συνάρτηση με τα παραδοσιακά ρεύματα συναλλαγών, σύμφωνα με τη διαδικασία που προβλέπεται στο άρθρο 11 του κανονισμού (ΕΟΚ) αριθ. 1023/70-
ότι, προκειμένου να εξασφαλισθεί η συμφωνία του τρόπου κατανομής με τις διατάξεις της συνθήκης και, ειδικότερα, με τον κοινό χαρακτήρα της κοινής εμπορικής πολιτικής, είναι σημαντικό να θεσπισθεί διορθωτικός μηχανισμός που να εξασφαλίζει την άμεση εισαγωγή στα κράτη μέλη των οποίων το μερίδιο έχει ήδη εξαντληθεί, για όσο διάστημα υφίσταται ακόμη η καθολική κοινοτική ποσόστωση-
ότι, για το σκοπό αυτό, πρέπει να συσταθεί βασικό κοινοτικό απόθεμα που να αντιστοιχεί σε ποσότητα ίση με 9 000 τόνους που θα αποτελέσει αντικείμενο μεταγενέστερης κατανομής, το αργότερο την 1η Οκτωβρίου 1993, προκειμένου να ανταποκριθεί, ενδεχομένως, στις ανάγκες των μη παραδοσιακών εισαγωγέων-
ότι κρίνεται εξάλλου σκόπιμο να προβλεφθεί ότι τα ακόμη διαθέσιμα την ημερομηνία αυτή τμήματα των μεριδίων των κρατών μελών επιστρέφονται στο κοινό κονοτικό απόθεμα και αποτελούν αντικείμενο της ίδιας κατανομής-
ότι, για να εξασφαλισθεί η αποτελεσματική διαχείριση του συστήματος που θεσπίζεται, κρίνεται σκόπιμο να επιβληθεί στα κράτη μέλη, εκτός από τις υποχρεώσεις που απορρέουν από το άρθρο 8 παράγραφος 1 του κανονισμού (ΕΟΚ) αριθ. 1023/70, η υποχρέωση να ενημερώνουν την Επιτροπή για την εξάντληση του μεριδίου τους και να της κοινοποιήσουν, πριν από τις 30 Σεπτεμβρίου 1993, τις ποσότητες του αντίστοιχου μεριδίου τους που είναι ακόμη διαθέσιμες-
ότι τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Διαχείρισης Ποσοστώσεων που έχει συσταθεί βάσει του άρθρου 10 του κανονισμού (ΕΟΚ) αριθ. 1023/70,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ποσόστωση για τις εισαγωγές στην Κοινότητα αργιλίου σε ακατέργαστη μορφή που υπάγεται στους κωδικούς ΣΟ 1601 10 00 και 7601 20 10 καταγωγής Αρμενίας, Αζερμπαϊτζάν, Λευκορωσίας, Γεωργίας, Καζακστάν, Κιργιζίας, Μολδαβίας, Ρωσίας, Τατζικιστάν, Τουρκμενιστάν, Ουζμπεκιστάν, Ουκρανίας, Εσθονίας, Λετονίας και Λιθουανίας, που ορίζεται από τον κανονισμό (ΕΟΚ) αριθ. 2227/93 για την περίοδο από 7 Αυγούστου 1993 μέχρι 30 Νοεμβρίου 1993, υποδιαιρείται σε δύο τμήματα εκ των οποίων το πρώτο κατανέμεται μεταξύ των κρατών μελών σύμφωνα με το παράρτημα του παρόντος κανονισμού.
2. Το δεύτερο τμήμα ύψους 9 000 τόνων αποτελεί κοινοτικό απόθεμα που θα αποτελέσει, σύμφωνα με τη διαδικασία που προβλέπεται από τον κανονισμό (ΕΟΚ) αριθ. 1023/70, αντικείμενο μεταγενέστερης κατανομής, το αργότερο την 1η Οκτωβρίου 1993, λαμβάνοντας υπόψη τις ανάγκες των μη παραδοσιακών εισαγωγέων.
Άρθρο 2
Τα κράτη μέλη ανακοινώνουν στην Επιτροπή, το αργότερο στις 30 Σεπτεμβρίου 1993, τα τμήματα του μεριδίου τους που είναι ακόμη διαθέσιμα. Οι εν λόγω ποσότητες επιστρέφονται στο κοινοτικό απόθεμα και θα αποτελέσουν αντικείμενο της ίδιας κατανομής με εκείνη που προβλέπεται στο άρθρο 1 παράγραφος 2.
Άρθρο 3
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται μέχρι τις 30 Νοεμβρίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Αυγούστου 1993.

Labels: 3
10
1
18